BESLUTNING [1] om rom

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

- der henviser til sin beslutning om rom, som den vedtog på sit 20. møde i Dakar (Senegal) den 30. januar-3. februar 1995,

- der henviser til beslutningerne om samme emne vedtaget den 6. oktober 1994 på forsamlingens 19. møde i Libreville (Gabon),

A. der henviser til den betydning, som henholdsvis handelen har som udviklingsinstrument for AVS-landene og eksporten af rom til EU har som drivkraft for økonomien i de romproducerende AVS-lande,

B. der henviser til, at romindustrien er en meget væsentlig kilde til indtjening af fremmed valuta og jobskabelse, og at den derved bidrager til AVS-staternes socioøkonomiske udvikling og politiske stabilitet,

C. der konstaterer, at protokol nr. 6 om rom til den fjerde Lomé-konvention fastsætter toldfri indførelse af AVS-rom i Fællesskabet på vilkår, som muliggør en udvikling af det traditionelle samhandelsmønster mellem AVS-staterne og EU,

D. der gør opmærksom på, at protokollen fastsætter kvantitative importrestriktioner, men at den tillader årlige forhøjelser af mængderne for at tage højde for efterspørgslen på markedet og på sigt kontingentets ophævelse,

E. der henviser til, at kontingentet kun blev delvis ophævet i januar 1996 til trods for fornyede anmodninger fra AVS-staterne om en total ophævelse for at fremme udviklingen af deres industrier,

F. der ligeledes henviser til, at AVS-romproducenter har investeret kraftigt i udviklingen og markedsføringen af deres produkt inden for grænserne af kontingentordningen, som i vidt omfang har bevirket, at de har været begrænset til handel med rom i bulk med ringe fortjenstmargen,

G. der konstaterer, at AVS-staterne i øjeblikket intensiverer deres reklamekampagne for at skabe afsætningsmuligheder for mærkerom af høj kvalitet, og at de mener, at de har behov for mindst ti år for at blive konkurrencedygtige på et marked, som er fri for toldafgifter, i konkurrencen mod rom fra andre regioner, der for størstedelens vedkommende er subventioneret,

H. der med foruroligelse noterer sig, at EU og USA agter at indgå en aftale om gensidig afgiftsfritagelse med hensyn til hvid spiritus, herunder rom, som vil få uheldige virkninger for samhandelen mellem AVS-staterne og EU,

I. der konstaterer, at i modstrid med bestemmelserne i artikel 12 i den fjerde Lomé-konvention er AVS-Gruppen hverken blevet informeret eller hørt inden indgåelsen af denne aftale med USA til trods for de indvirkninger, den kunne få for AVS-borgerne,

1. opfordrer Fællesskabet og dets medlemsstater:

(i) til at opfylde de forpligtelser, de har i henhold til protokol nr. 6 om rom til den fjerde Lomé-konvention, og at indrømme en henstand på mindst ti år for at gøre det muligt for AVS-staterne fuldt ud at udvikle deres traditionelle samhandelsmønster med EU;

(ii) til at drage omsorg for, at de romproducerende AVS-staters interesser ikke berøres negativt af aftaler med tredjelande, og at deres konkurrencemæssige stilling på markedet bevares i henhold til bestemmelserne i bilag XXIX og XXX til konventionen;

(iii) til at yde tilstrækkelige midler til at bistå AVS-staterne med at fremme og øge deres salg på Fællesskabets marked i overensstemmelse med bestemmelserne i artikel 4 i protokol nr. 6 om rom;

2. pålægger sine formænd at sende denne beslutning til AVS-EF-Ministerrådet og Kommissionen.